和伯高弟夢宗氏子寄生舍下
作者：陽景春
朝代：宋

paragraphs: 黑貂敝色嗟蘇郎，苦茶兩餠話難詳。
老嫗糟糠未鼎肉，漫勞戲綵啼其傍。
造物寄意知何許，慈竹生舍貽吉祥。
晚年慰見萬事足，無乃宗子爲小陽。
當時顧後悲不孝，今日兒女還成行。
難弟二珠奇男子，已角既鹿未角麞。
先人有後欲昌熾，繹思爲善寧無常。
菊開佳色采盈手，酒浮蟻綠仍鵝黄。
喜有詩書起門戶，佳興吹入秋風長。